เร่งสำรวจความเสียหายและช่วยเหลือผู้ประสบวาตภัยในพื้นที่ 4 จังหวัด
กรมป้องกันและบรรเทาสาธารณภัย รายงานอิทธิพลมรสุมตะวันตกเฉียงใต้ พัดปกคลุมทะเลอันดามัน ประเทศไทยและอ่าวไทย ประกอบกับความกดอากาศสูง หรือมวลอากาศเย็นจากประเทศจีน แผ่ลงมาปกคลุมภาคตะวันออกเฉียงเหนือและทะเลจีนใต้ ทำให้ประเทศไทยตอนบน มีฝนฟ้าคะนองเพิ่มขึ้น ลมกระโชกแรง และฝนตกหนักถึงหนักมากบางแห่งในพื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออก กรุงเทพมหานครและปริมณฑล ส่งผลให้ระหว่างวันที่ 14 พฤษภาคมจนถึงปัจจุบัน (16 พ.ค.65 ) เกิดวาตภัยในพื้นที่ 4 จังหวัด ได้แก่ เชียงราย ชัยภูมิ อำนาจเจริญ และอุบลราชธานี รวม 5 อำเภอ 10 ตำบล 10 หมู่บ้าน บ้านเรือนประชาชนได้รับผลกระทบ 24 หลัง ผู้บาดเจ็บ 1 ราย (ชัยภูมิ) ไม่มีผู้เสียชีวิต เบื้องต้นได้ประสานจังหวัดและหน่วยงานที่เกี่ยวข้องในพื้นที่ สำรวจความเสียหายและให้การช่วยเหลือผู้ประสบภัยแล้ว ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง